**Heti gazdasági események (2018. április 3 - április 8.)**

**Szlovén országos gazdasági és külgazdasági hírek**

* A szlovén Parlament Alkotmányjogi Bizottsága által megbízott szakértői csoport álláspontja szerint az NLB bank védelme érdekében felterjesztett alkotmánymódosítási javaslat jogellenes, ezért alternatív megoldást javasol. Az ügyben várhatóan 2018. április 9-én dönt a Nemzetgyűlés. Emellett az Európai Bizottság közzétette hivatalos válaszát az NLB privatizációjának elhalasztására vonatkozó szlovén kérelemre, s így kezdetét vette Szlovénia és az érdekelt harmadik felek észrevételeinek benyújtásának időszaka, majd azt követően várható a Bizottság végső döntése. (Részletes jelentést készül.)
* Miro Cerar ügyvivő miniszterelnök Macedóniában tett hivatalos látogatása keretében rendezett szlovén-macedón üzleti konferencián elmondta, hogy a két ország gazdasági együttműködése példás, ugyanakkor kitűnő politikai viszonyuk nagymértékben hozzájárulhat annak további erősítéséhez. Cerar biztosította macedón partnerét Szlovénia jövőbeni támogatásáról gazdasági és politikai téren is.
* Az Infrastrukturális Minisztérium támogatásával a ljubljanai bevásárlóközpontot üzemeltető BTC, az autópályakezelő DARS, az autóklub AMZS és az AV Living Lab a BTC projekt vállalata, együttműködési szándéknyilatkozatot írt alá az önvezető járművek fejlesztéséhez szükséges egységes szlovén ökoszisztéma megteremtése érdekében. A projekt keretein belül várhatóan önvezető járművek fejlesztésére szolgáló 11 km hosszú tesztpályát is létesítenek a BTC bevásárlónegyedben.
* A kormány díjmentes szolgáltatásként, új „*Spot” (Szlovén Üzleti Pont*) tájékoztatásirendszertvezetett be a szlovén üzleti vállalkozások támogatása érdekében. A projekt célja a vállalkozók és az üzleti tevékenységet fontolgató ügyfelek tájékoztatása új elektornikus szolgáltatásokról, valamint vállalkozói tanácsadás nyújtása többek közt a versenyképesség növelése és nemzetközivé válás segítése érdekében.
* A Környezetvédelmi Minisztérium és az érintett községek polgármesterei aláírták Ljubljana, Medvode, Vodice községek szennyvízcsatorna-hálózat fejlesztési projektjének társfinanszírozására vonatkozó szerződést. A 135 M EUR értékű legnagyobb szlovén kohéziós projekt uniós (69 M EUR), állami (12 M EUR) és önkormányzati (54 M EUR) forrásokból várhatóan 2020-ig kerül megvalósításra.

**Legfrissebb statisztikák**

* 81.220 fő volt a regisztrált munkanélküliek száma Szlovéniában 2018 márciusában, ami éves szinten 14,7%-os csökkentést mutat, jelentette a szlovén Foglalkoztatási Hivatal.   
  2018. I. negyedévben átlagosan 15%-kal volt alacsonyabb a regisztrált munkanélküliek száma az előző év azonos időszakához viszonyítva.
* A szlovén utazási és idegenforgalmi szektor az ország GDP-jének 11,9%-át generálta közvetetten és 101.500 főt foglalkoztatott 2017-ben, derül ki az Utazási és Turisztikai Világtanács (WTTC) jelentéséből.

**Vállalati hírek**

* Szlovén Államvasutak (SŽ) csoport árbevétele éves szinten 516 M EUR-ra (+2,1%), nyeresége 29 M EUR-ra (+16%) nőtt éves szinten 2017-ben.
* A Petrol vezető szlovén energetikai vállalat országszerte új értékesítési pontok nyitásával, kiskereskedelmi tevékenységének bővítését tervezi. Az első üzletek várhatóan Ljubljana, Kranj, Celje és Maribor belvárosában nyílnak meg 2018. május végéig.
* A többségi állami tulajdonú Telekom Slovenije árbevétele 2017-ben 2%-kal 716,17 M EUR-ra nőtt, ellenben nyeresége 77%-kal 9,02 M EUR-ra csökkent előző évhez képest. A telekommunikációs szolgáltató a nyereség jelentős visszaesését 30,3 M EUR értékű céltartalékképzéssel és viszonylag magas értékvesztéssel indokolta.

**Események/Előrejelzések**

* A szlovén földgázszállító hálózatot üzemeltető Plinovodi vállalat konferenciát rendezett „*A szlovén gázpiac a régióban*” címmel 2018. április 4-én Ljubljanában. (Részletes jelentés készül.)
* 2018. április 6-án első alkalommal tartották meg a szlovén gazdaság nemzetközivé válásáról szóló konferenciát Brdo pri Kranjuban. (Részletes jelentést készül.)
* Brdo pri Kranjuban rendezik meg az első európai csúcstalálkozót „blockchain” technológia témakörben 2018. április 11-én Miro Cerar ügyvivő kormányfő és Mariya Gabriel digitális gazdaságért és társadalomért felelős európai biztos részvételével.
* 2018. április 13-15. között kerül megrendezésre a 60. Vino Ljubljana nemzetközi borverseny a Ljubljanai Kiállítási- és Kongresszusi Központjában, amelyen várhatóan   
  20 különböző országból több mint 400 mintát értékel a zsűri.